***OBS: PRESSEMEDDELELSE KLAUSULERET TIL TIRSDAG D. 13. NOVEMBER 2018 KL. 23.00***

**PRESSEMEDDELELSE**Den 13. november 2018

**Elbek & Vejrup løber med prisen som Danmarks bedste arbejdsplads 2018**

**En klar strategi, dyb specialisering, fantastisk sammenhold og kompetenceudvikling i verdensklasse gør Elbek & Vejrup til Danmarks bedste sted at arbejde i kategorien mellemstore virksomheder. Samtidig tager de igen i år prisen som Danmarks bedste IT-arbejdsplads.**

Flere års målrettet fokus på medarbejdertrivsel kulminerer nu med kåringen af rådgivnings- og IT-virksomheden Elbek & Vejrup som den bedste arbejdsplads blandt mellemstore virksomheder. Ifølge medarbejderne findes der ganske enkelt ikke et bedre sted at arbejde. Således svarer 98 pct. af medarbejderne positivt på spørgsmålet: Mit arbejde giver mening – det er ikke ’bare’ et arbejde*.*  Kåringen er foretaget af Great Place to Work, som analyserer og certificerer virksomheder globalt og dermed sætter standarden for exceptionelt gode arbejdspladser.

Spørger man administrerende direktør Niels Elbek, er vinderopskriften enkel: ”Vores strategi har fra starten af virksomhedens 22-årige historie været enkel. Vi skal være de dygtigste i Danmark inden for vores felt. Den enkle strategi har nemlig to konsekvenser: Det er nemt at tiltrække kolleger, for når du er den dygtigste til det, du laver, vil folk gerne ansættes. Og det er meget nemmere at få kunder. Den strategi holder stadigvæk, og vi siger det stadigvæk.”

Niels Elbek uddyber: “Vi bruger meget krudt på at være de bedste i klassen til vores fag, som vi virkelig kan lide og er 110% engageret i. Det har vi arbejdet på i rigtig mange år, og det er lykkedes for os. Samtidig betyder vores renommé, som en yderst attraktiv arbejdsplads, at det er meget nemmere at rekruttere dygtige, nye kolleger samt fastholde de nuværende.

**Medarbejdernes fortjeneste**

Medarbejdertilfredshed har høj prioritet hos ledelsen, hvor man fokuserer på at skabe rammerne for, at kollegerne i fællesskab kan skabe den bedst tænkelige arbejdsplads. Her har det også stor betydning, at man har nogle utroligt kompetente ledere, som på tværs af organisationen går forrest, når det gælder om at skabe et godt arbejdsmiljø. Det betyder, at medarbejderne kender rammerne for deres arbejde og får mulighed for at specialisere sig. Samtidig investerer Elbek & Vejrup mange ressourcer i at hyre branchens førende eksperter til udvikling af medarbejderne.

”I bund og grund er det medarbejderne selv, der skaber den gode arbejdsplads. Vi kan som virksomhed fastlægge strategien og sætte rammerne. Herfra er det medarbejderne selv, som gennem arbejdsglæde og kollegialt samvær tager ejerskab og skaber en suveræn arbejdsplads. Jeg er dybt taknemmelig, stolt og imponeret over den arbejdsplads, som mine gode kolleger har skabt. Denne pris er i høj grad deres fortjeneste,” siger Niels Elbek.

Medarbejdertilfredsheden og en høj fastholdelsesprocent kan i øvrigt aflæses direkte i Elbek & Vejrups økonomiske resultater. Virksomheden præsenterede i oktober det bedste resultat nogensinde i virksomhedens historie med rekordhøj omsætning og overskud.

**Yderligere oplysninger:**Adm. direktør Niels Elbek, Elbek & Vejrup. Mobiltelefon: 26 870 761.

*Elbek & Vejrup effektiviserer forretningsprocesser, der skaber konkurrencemæssige fordele for deres samarbejdspartnere. Virksomheden yder*[*forretningsrådgivning*](http://elbek-vejrup.dk/ydelser/raadgivning/forretningsraadgivning/)*og udvikler IT-løsninger, som er forankret i et dybt kendskab til specifikke*[*brancher*](http://elbek-vejrup.dk/branche/)*. Elbek & Vejrups løsninger er baseret på*[*Microsoft-teknologi*](http://elbek-vejrup.dk/dynamics-nav/) *og har 130 medarbejdere fordelt på virksomhedens 6 lokationer. I regnskabsåret 2017/18 havde virksomheden en omsætning på 169 mio. kr. og et overskud på 43,3 mio. kr. før skat. Se mere på* [*elbek-vejrup.dk*](http://www.elbek-vejrup.dk)*.*